Η 40χρονη σύζυγoς του Έλληνα πρέσβη στη Βραζιλία, Κυριάκου Αμοιρίδη, Φρανσουάζ, και ένας 29χρονος στρατιωτικός αστυνομικός με τον οποίο, όπως αποδείχθηκε, διατηρούσε εξωσυζυγικές σχέσεις, ευθύνονται για τη δολοφονία του, ανακοίνωσαν οι τοπικές αρχές.

Η σορός του κ. Αμοιρίδη, ο οποίος αγνοείτο για τέσσερις ημέρες, βρέθηκε απανθρακωμένη μέσα στο αυτοκίνητό του.

Σύμφωνα με ανακοίνωση της αστυνομίας της Βραζιλίας και οι δύο ομολόγησαν στις αρχές την ενοχή τους, παρά την αρχική επιμονή τους ότι ουδεμία εμπλοκή είχαν στην υπόθεση.

Ο επιθεωρητής ο οποίος ηγείται της έρευνας για την υπόθεση, έκανε λόγο για μία «τραγική και άνανδρη δολοφονία». Είπε επίσης ότι ο 29χρονος αστυνομικός, Σέρζιου Μορέιρα, ομολόγησε σε συναδέλφους του εχθές ότι διέπραξε τη δολοφονία αργά το βράδυ της Δευτέρας στο σπίτι που ανήκε στην οικογένεια Αμοιρίδη στο Νόβα Ιγουάσου, στο βόρειο Ρίο.

Η Βραζιλιάνα σύζυγός του Κ. Αμοιρίδη έφτασε στο αστυνομικό τμήμα στις 10 το πρωί της Παρασκευής (τοπική ώρα), συνοδευόμενη από τρεις αστυνομικούς και δεν έκανε δηλώσεις. Ο αστυνομικός έχει επίσης προσαχθεί. Το τμήμα ανθρωποκτονιών εξέτασε και υλικό από κάμερες ασφαλείας, σύμφωνα με το οποίο, κατά πληροφορίες από εγχώρια μέσα, προκύπτει ότι ο αστυνομικός μετέφερε το πτώμα του Ελληνα πρέσβη.

Φωτογραφία από την εφημερίδα Globo της Βραζιλίας.

Σύμφωνα με διπλωματικές πηγές, η ελληνική πρεσβεία είχε ζητήσει από νωρίς από το υπουργείο Εξωτερικών της Βραζιλίας την άμεση διενέργεια εκ μέρους των αρμόδιων ιατροδικαστικών αρχών του ελέγχου και της σχετικής ταυτοποίησης και επίσημη ενημέρωση μόλις τα αποτελέσματα των ερευνών γίνουν γνωστά.

Το υπουργείο Εξωτερικών και η ελληνική πρεσβεία στην Μπραζίλια, σε στενή συνεννόηση με τις αρμόδιες αρχές της Βραζιλίας, προβαίνουν σε όλες τις απαραίτητες ενέργειες για την επιτάχυνση της πορείας των ερευνών. Σε αυτή την κατεύθυνση, μάλιστα, στη Βραζιλία σπεύδει άμεσα, κατόπιν οδηγιών του υπουργού Εξωτερικών, ο πρέσβης της Ελλάδας στο Μπούενος 'Αιρες Δημήτριος Ζεβελάκης, προκειμένου να συνδράμει το έργο της πρεσβείας μας στην Μπραζίλια, ενώ σύμφωνα με πληροφορίες της «Κ» τις επόμενες μέρες θα μεταβεί στην Βραζιλία κλιμάκιο της Ελληνικής Αστυνομίας.

Φωτογραφία από την εφημερίδα Globo της Βραζιλίας.

To χρονικό

Όπως μετέδιδε το ειδησεογραφικό πρακτορείο Reuters, ο Έλληνας πρέσβης στη Βραζιλία, Κυριάκος Αμοιρίδης, αγνοείτο από το βράδυ της Δευτέρας.

Οι τοπικές αρχές ανέφεραν ότι τα ίχνη του κ. Αμοιρίδη χάθηκαν μετά από επίσκεψή του σε ένα φτωχό προάστιο της βραζιλιάνικης πόλης, αλλά δεν έδωσαν περισσότερες πληροφορίες για το ποιος δήλωσε την εξαφάνισή του ή για ποιο λόγο βρισκόταν στη συγκεκριμένη περιοχή.

Στη συνέχεια, οι αρχές ενημέρωσαν πως βρέθηκε ένα αυτοκίνητο στη Nova Iguacu και ένα πτώμα, όπως αναφέρει χαρακτηριστικά πηγή από την αστυνομία του Ρίο. Το πτώμα ήταν μέσα σε ένα λευκό αυτοκίνητο που του έβαλαν φωτιά και σύμφωνα με τον τύπο της Βραζιλίας και την αστυνομία οι πινακίδες ταιριάζουν με εκείνες του αυτοκινήτου που είχε νοικιάσει ο Αμοιρίδης. Σύμφωνα με την αστυνομία της Βραζιλίας ο 59χρονος διπλωμάτης είχε νωρίτερα μαχαιρωθεί μέχρι θανάτου.

Βαθιά θλίψη για τη δολοφονία

Βαθιά θλίψη για τη δολοφονία του Έλληνα πρέσβη εξέφρασε με ανακοίνωσή του που δόθηκε στη δημοσιότητα λίγο μετά τα μεσάνυχτα το υπουργείο Εξωτερικών της Ελλάδας.

«Εκφράζουμε την βαθύτατη οδύνη μας για τον τραγικό θάνατο του Πρέσβη Κυριάκου Αμοιρίδη, ενός φίλου της Βραζιλίας, ο οποίος καθ’ όλη τη διάρκεια της διπλωματικής του σταδιοδρομίας υπηρέτησε την Ελλάδα με ευσυνειδησία και υπευθυνότητα. Ο εκλιπών υπηρέτησε στη Μόνιμη Αντιπροσωπεία της Ελλάδας στην ΕΕ, στα Γενικά Προξενεία στο Ρίο Ιανέιρο και στο Ρόττερνταμ και στην Ελληνική Πρεσβεία στο Βελιγράδι στη πρώτη φάση του πολέμου της Γιουγκοσλαβίας» σημειώνεται.